정조 6년
壬寅正月十四日辰時。上御誠正閣。大臣備局堂上引見入侍時。領議政徐命善。右議政李徽之。行中樞府事具善復洪樂性。戶曹判書李衍祥。知中樞府事鄭尙淳。兵曹判書鄭好仁。江華留守金熤。禮曹判書金魯鎭。右參贊鄭民始。刑曹判書徐有隣。漢城左尹李昌運。行副司直李柱國。兵曹參判徐有寧。禮曹參判鄭一祥。漢城右尹蔡弘履。吏曹參判金文淳。刑曹參判金尙集。刑曹參議李東馨。校理李顯模。左承旨李在學。同副承旨朴天衡。假注書趙衍德。記事官曺喜有。記注官金鳳顯。以次進伏訖。命善曰。屢日殿座之餘。聖體。若何。上曰。一樣矣。卿亦連日勞攘。能無憊乎。命善曰。日前親臨試士。實是罕有之盛擧。故臣亦與有喜焉。忘其勞憊矣。上曰。學儒輩退去後。果爲欣悅云耶。命善曰。聞皆聳動。無異登科云。其爲勸奬。必多實效矣。上曰。再試居魁者。其果善得云乎。命善曰。退聞物議。則每文皆是實才。而其他被選者。亦皆實才云。今番之榜。果爲善出矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。右相何不入來乎。命善曰。非但有身病。聞有所惶悚。不入來云矣。上曰。有何惶悚之端乎。命善曰。日前所下箚批。有所難安而然矣。上曰。右相之不入來。可謂過矣。而予於右相事。亦不無慨然者矣。其所云云之事。何等重大。而旣無明證之可據。但曰道路之所傳。以此黯昧之事。驅人於罔測之科。此豈成說乎。顧今世道。當以鎭安爲務。而若以道路所傳。輒曰某也有罪犯。某也爲惡逆云爾。則朝廷之上。豈有完人乎。此路一開。則後弊難防。日前下敎。良由是也。予於右相。豈有深意而然乎。命善曰。右相日前之箚。果有辭意之未瑩處。而其意。則實由於公憤所激。且是無隱之義也。上曰。予所云云。亦出無隱。豈可以此。而有所難安乎。卽爲入來。以參賓對。可也。仍命書傳敎曰。安心入來事。遣史官傳諭。書訖。上曰。以豫備兼春秋。傳諭。可也。李顯道承命出。分付。上曰。刑曹參議。何不入來乎。命善曰。刑議方入闕。而以歲前犯染事。未敢登筵矣。上曰。使之入來。可也。顯道承命出。與李東馨。偕入進伏。命善曰。應旨疏。當以啓目稟處乎。上曰。唯。上曰。見濟州御史書啓。果善爲之。誠可嘉矣。命善曰。觀其別單。則非但詳悉。其文字亦善作矣。上曰。大燮正刑之事。雖出公憤。亦關後弊。終不可無警矣。命善曰。聖敎誠然。而聞此亦有已例云矣。上曰。御史詳言其已例。可也。朴天衡曰。年前李壽鳳。以御史八島也。以罪人彝鼎之做作訛言。誑惑人心。果有擅刑之事矣。上曰。雖有已例。大燮則與他罪人有異。卽一鞫囚之未結案者也。結案之前。不得行刑。自是法典。故逆如啓能。而猶未施法。況於大燮。用以軍律。實是法外矣。在昔一將臣以爲。雖梟示罪人。亦當捧結案後正法。有所筵奏。其言誠得法意矣。命善曰。御史此事。雖因公憤。旣違法意。宜有薄警矣。命善曰。各營諸道春操狀啓。當爲竝稟乎。上曰。唯。命善曰。此守禦使鄭民始狀啓也。本廳屬三營束伍及左右部牙兵。今春合操。請令廟堂稟旨。分付。此摠戎使李柱國狀啓也。坡州長湍束伍軍兵。今春輪操。請令廟堂稟旨。分付。此江華留守金熤狀啓也。鎭撫軍兵及外四營今春合操。統禦營舟師操鍊。畿海兩道。各其前洋合設。請令廟堂稟旨。分付。此開城留守鄭昌順狀啓也。今春習操。請令廟堂稟旨。分付。此平安兵使申大謙狀啓也。今春淸南巡操。請令廟堂稟旨。分付。此黃海兵使梁世絢狀啓也。今春習操與點視點考。請令廟堂稟旨。分付。此慶尙左兵使柳鎭恒狀啓也。今春習操及營將巡點。請令廟堂。稟旨。分付。此慶尙右兵使任嵂狀啓也。今春習操及營城將節制使巡點。請令廟堂。稟旨。分付。此全羅前兵使李東曄狀啓也。五鎭營三山城及珍島郡獨鎭。今春巡操。營城將巡點。請令廟堂。稟旨。分付。此洪忠兵使元厚鎭狀啓也。今春習操巡歷及各鎭營將巡點。請令廟堂。稟旨。分付。此永宗防禦使李壽鵬狀啓也。今春陸操。請令廟堂。稟旨分付矣。詰戎之政。雖難久曠。方農之弊。亦宜深軫。臣意則毋論舟師陸軍巡操廵點。姑令停止。似好矣。上曰。將臣之意。何如。訓錬大將具善復曰。詰戎之政。有國之大者。行操之久曠。雖甚憫然。昨年年事。各道多未免歉荒。宜有濶狹之道。依大臣所奏。姑爲停操。以爲勸農之地。似好矣。摠戎使李柱國曰。詰戎之政久曠。誠甚可憫。而各道未免告歉。春操則停止。似好矣。御營大將李昌運曰。戎政。雖曰重務。昨年年事。未免失稔。民情亦宜軫念。竝姑停止。似好矣。上曰。依爲之。出擧條命善曰。此全羅監司朴祐源狀啓也。以爲昨年穡事。未免告歉。軍兵之裹糧赴操。實難强責。今春水陸操及營城將廵點。竝姑停止事。請令廟堂稟處矣。春操姑停之意。俄已覆奏蒙允。此狀啓置之。何如。上曰。依爲之。出擧條命善曰。此全羅監司朴祐源狀啓也。備陳賑資不足之狀。仍請私賑穀限一萬石。加劃事。令廟堂稟處矣。前冬所請。極其精約。畢竟不敷。固已料得。如有剰餘。自當還錄。優數加劃。何必靳惜。私賑穀一萬石。依所請劃給。何如。上曰。依爲之。出擧條命善曰。海西道帥臣。以追捕軍加設事。有所仰請。而此亦有關後弊。更加商確。待後日稟處。宜矣。上曰。可矣。命善曰。卽見濟州御史朴天衡別單。則其一。論水山遮歸諸鎭之當罷。烽燧煙臺疊設之當減也。多置衙門。實爲巨瘼。於島中不緊鎭堡。固當稍減於其間。而當初排布。儘有商量。旣設還革。亦豈無弊。此則置之。瞭望之烽燧。旣已羅列。則不關之煙臺。所宜蠲除。而以幾年創行之規。有中間防塞之議。事貴持重。謀宜廣博。更令新牧使。論理啓聞後稟處。何如。上曰。依爲之。出擧條上曰。烽煙臺。古所設置者。而今請減罷。有何意見耶。天衡曰。觀其形止。則五里三里之間。煙臺稠疊。當初設施。蓋爲荒唐船出沒之時。煙氣相應。以爲報警之地。而近來則全無報警之事。但有分守之苦。其中不緊處減罷。似無妨。故有所論及矣。命善曰。其一。論牙兵收米之弊。申明入場之法也。創置捍禦之親兵。以備緩急之緊用。顧其法意。本自嚴重。而行之未久。廢而不遵。惟利官府之供需。不念海防之疎虞。永罷輪番之制。忽變收米之規。事之無謂。孰甚於此。從今以往。亟加釐改。依初定式。輪回入防。而如或不體飭令。更用謬例。則當該牧使。繩以重律之意。申飭行會。何如。上曰。依爲之。二哨加設委折及年條。更令牧使。具由狀聞。可也。出擧條上曰。二哨加設。在於何年。而其所入防。以幾日爲限耶。天衡曰。未知加設之的在何年。而入番則以五日爲限矣。上曰。御將曾經濟牧。可知存罷之便否矣。昌運曰。加設入防。有弊無益。臣意則蠲罷。爲無妨矣。上曰。本牧操鍊之時。牙兵盡爲赴操耶。昌運曰。然矣。善復曰。本牧自是重地。而旣係捍禦之備。則不可襲謬仍廢矣。天衡曰。外村牙兵。或居在百里之遠。故屢日入番。實有妨農之弊。然重地防守。不可疎虞。罷其收米之謬規。申其入防之舊法。恐不可已矣。命善曰。其一。論六苦役之偏重。八斗之米太歇。酌量民力。平均物情也。貧賤之民。事役益繁。富實之人。供納漸輕。而例下之米。反爲吏胥之消融。平役之規。又致法久而弊生。到今民窮轉甚之時。宜有物極必變之道。査括冒托。代彼癃老。加捧身米。添給役夫。儘得停當之宜。實合損益之政。而御史旣已知委州縣。定爲成式。依此遵行。毋或擅改之意。更加申飭。何如。上曰。依爲之。如是定式。而或有擅改之弊。事之無實。孰甚於此。自本司枚擧此意。行會湖南伯處。使之時送偏禆。考其遵行與否。此後違越事目之牧守道臣。隨所聞。直請罷黜事。知委。可也。出擧條上曰。漁戶進排之弊。何如是難支也。予於御極之後。爲軫此弊。減省灰全鰒之數。爲三千八百餘貼。而島民尙有難支之患。向所減給。亦無實惠而然耶。天衡曰。屢千餘貼減省。實爲島民莫大之惠。而灰鰒則三邑寺奴婢。分力擔當。故不至甚難。至於引鰒搥鰒。則鮑作輩全數擔當。故尤以爲難矣。上曰。若又減貢。則引搥鰒間。當減何種。爲便民之道乎。天衡曰。若減引鰒。則尤當爲好矣。命善曰。向來累千貼全減。旣出於柔遠之盛德。今若又減常供。則非但有恩竭之慮。其在國體。亦涉如何矣。民始曰。此係土産之物。便是惟正之供。則豈可以些少民弊。每每減省乎。若此不已。則至於大同之稅。亦將有除減之弊。決不可輕議減貢矣。上曰。島民之弊。非不軫念。而土貢之每每減省。亦果爲難矣。命善曰。其一。論浦戶進排之難支。魚物別貿之無節也。詳定磨鍊。本自優厚。而出給價本之時。盡歸中間之消融。官家貿易。漸至繁多。而收斂督納之際。自致閭里之騷擾。漁村海夫之蕩殘蕭條。職由於此。御史卽以不正名色。永爲革罷之意。成置節目。朝家之申禁。在所不已。此後復踵此習之守令。隨現重繩事。爲先嚴飭知委。何如。上曰。依爲之。此條定式。亦可永久遵行。一體行會湖南伯處。可也。出擧條命善曰。其一。論橘柚之勿侵私園。種樹之枚報京司也。數其結顆。竟徵自落之價。憫其索賂。至芟傍蘖之枝。幾何。無橘之論。果是必至之勢。從今以往。惟以四十園所結之實。盡封二十運貢獻之果。若其橫斂之習。一切嚴禁。或當荒損之年。厚價和買。而每於歲末。摠計三邑種橘之數。修報備局。一如江都種枳之例。儘爲除民弊。養橘樹之方。依御史所請。定式施行。何如。上曰。依爲之。大抵橘柚之貢。上關薦獻之用。下係頒宣之需。則近年以來。應貢名色。不充恒式者。不啻十分之八九。此亦紀綱所在。況見御史別單。公園之物。盡歸消融。民間之果。每在橫侵。若不痛革此弊。公私受害。抑云不些。從後御史之行。更以民間菓果摘取事。有登聞之弊。則自時任牧使。繩以重律。斷不饒貸。自本司措辭。各別嚴飾。可也。出擧條上曰。橘柚之貢。昔則殆近萬顆。而挽近所貢。漸不如古。至於今年。不過數百餘顆。是何故也。天衡曰。私園橘袖。每被官家之橫侵。有計顆徵出之弊。故民以爲苦。至於芟去傍蘖之枝。以是之故。橘柚漸不如前矣。命善曰。其一。論兩縣支供之勿許民斂。本牧匠料之還付該邑。一依辛酉詳定。劃下州倉耗穀也。使客之需。無邑不有。民戶之徵。曾所未聞。創出名色。雖難輕議。各歸加耕。亦甚便宜。至於本牧匠料。旣有詳定舊例。以其州倉耗穀。許令磨鍊區劃。而如是定式之後。兩縣或有如前民斂之弊。則摘發論罪。繩以重科事。分付。何如。上曰。依爲之。民斂一款。尙不釐改。豈非未遑之甚者也。此後一遵定式。無或撓改之意。嚴飭。可也。出擧條命善曰。其一。論三邑糴法之乖宜。大靜民役之偏苦也。居民之移去移來。容或有說。土着之籍彼籍此。他邑所無。土沃則耕其田。役苦則避其籍。此等謬風。若不釐正。則原籍之民。豈不獨被其害乎。自今爲始。一依時居。使之入籍。違越者抵罪之意。申明知委。何如。上曰。依爲之。此係牧守治蹟之能否。至於三邑守令之奉法。特在牧守一號令間事。以此意嚴飾。無或如前錯謬。可也。出擧條命善曰。其一。論貢作米之每患間斷。附近邑之更令區劃也。本牧之需用。最甚緊關。而遠郡之運輸。不免稽滯。羅州海南。果有不足之患。則其他近邑。豈無推移之道。更爲從便變通。勿令島中受弊事。分付湖南道臣。何如。上曰。依爲之。蘇弊形止。使之狀聞。可也。出擧條命善曰。其一。論刷價木料理之弊。雇馬庫革罷之宜也。官長之殖利。已甚無謂。村駒之勒買。尤是不法。罷其庫而移其木。存其規而革其弊。御史之處置得當。朝家之勒禁宜申。行會本牧。使之依節目遵行。何如。上曰。依爲之。此亦依他條件。無或擅改之意。各別嚴飭。今番繡行。諸般定式。無論此事他事。設有未便之端。卽經筵稟。則自牧使。不可擅改。必須狀聞。待回下擧行事。一體分付。可也。出擧條命善曰。其一。論狀啓陪持。浮費多端。出送都會。轉付驛便也。海外之程途絶遠。專人之往來有弊。鱗次傳授。火速呈納。意則好矣。弊亦省矣。而但驛路之淍殘。莫甚於近日。本牧之威令。不行於陸地。因便出送之邊報。果能一一傳致否。更令湖南道臣。商量論啓後。稟處。何如。上曰。依爲之。出擧條命善曰。其一。論羅舖運米倉吏。售奸涼臺定價。減省稱冤也。移粟賙飢。本爲島民之濟活。而色麤斛縮。徒歸倉吏之舞弄。實惠不究。受弊不貲。分付道臣。另加申飭。俾使島中。獲免無實之歎。涼價之次第減省。未知有何委折。一斗之更令復古。未知果無弊端。令道臣論理啓聞後稟處。何如。上曰。依爲之。出擧條命善曰。卽見濟州御史朴天衡別單。則其一。論山屯築墻之有害無益。不可不毁撤也。再昨年金永綬之以築墻事。啓聞也。臣覆奏其失宜。仍以擅便之罪。先請問備。今繡啓所論。果如臣之賤見矣。當初築墻。旣知其大段誤着。則劃卽毁毁撤。固是不可已之擧。而雖以繡啓見之。小民利其除弊。皆不願毁云。馬雖不健。民則除弊。不築之前。決不可議築。而旣築之後。亦不可輕毁。臣更與御史。面議消詳。則御史之意又如此。而第聞御史之言。若毁針場內橫築。則民無難驅之弊。馬有廣牧之益。此則勿論大小民人。皆曰可毁云。分付該牧。先毁針場內橫築。其他築場。姑且仍置。更觀來頭。徐議處之。何如。上曰。依爲之。針場橫築處。斯速撤毁。擧行形止。使之狀聞。此後二場橫築處。繼撤便否。俱由狀聞。可也。出擧條上曰。馬場周回。爲幾何。天衡曰。四十里矣。上曰。馬匹。爲幾何。天衡曰。原數爲二千餘匹。而一年故失。多至八百餘匹矣。上曰。何其故失之多也。天衡曰。內築甚狹。且無水草。故馬失其性。又無可吃。以致故失之多矣。上曰。場築。設於何處乎。天衡曰。俱是山底。而築以石子矣。命善曰。當初築場。爲除驅馬之弊。而一自橫築之後。馬之損失。如是夥然。大抵驅馬之弊小。而損馬之害多。論其輕重。撤毁內墻。宜矣。上曰。御將詳言其便否。可也。昌運曰。馬之爲物。上下山坂。吃草飮水。固其性也。今乃囚縶場內。反失其性。前牧之意。雖出難驅之弊。而言其馬政。極甚未便矣。上曰。訓將之意。何如。善復曰。臣以山馬事。將欲仰奏矣。今承下敎。當仰陳矣。前則臣營所來之馬。數至百餘匹。而皆是駿馬。近年則擧多瘦瘠之駑駘。必是囚縶場內。不得順其性而然也。大抵我國馬政。專靠濟州。而拘縶飢敗。輒致損失。雖曰有難驅之弊。其在攻馬之政。豈可以些少民弊。不念故失之患乎。臣意則如前放牧。似好矣。上曰。摠戎使之意。何如。柱國曰。臣亦聞此弊。而築場養馬。實非其宜。卽令放牧。宜矣。上曰。築場養馬。殆同囚縶。已失其性。而春夏則雖有水草之食。秋冬則只在氷雪之中。馬安得不飢且死乎。所謂橫築。宜先撤毁矣。命善曰。果然矣。命善曰。其一。論山馬之逐年驅點。大爲民弊。依舊例每式年封進也。此亦金永綬狀請之事。而旣以船隻之一時難運。元數之三年分貢爲言。故軫念邑瘼。覆奏許施矣。今繡啓所論如此。覓船之難。其弊也小。動民之頻。其弊也大。何拘銷刻之嫌。不思弛張之道乎。今年爲始。山屯馬。勿爲逐年分封。每於式年。依舊例準數封進事。分付。何如。上曰。依爲之。出擧條命善曰。其一。論貢馬載運之船。復舊例。以陸地船運來。以除島民之弊也。雖以金永綬山馬分貢之請觀之。船隻之難得。可以推知。而繡啓所論又如此。一依甲戌以前之例。入送沿海邑船隻。載運以來。在島民。豈非省弊之大端。而第今湖南船隻之難得。殆甚於島中。莫重惟正之供。尙有難運之慮。況此載馬之船。恐無津遣之望。試令道臣。商量論啓後。稟處。何如。上曰。依爲之。出擧條命善曰。其一。論牛馬監勸懲之政。一依丙寅御史書啓覆奏。申明舊制。遵而勿失也。牧養之勤慢。專在於勸懲。若使馬蓄蕃息。種落駿逸。則毋論京外職。何惜其調用。而如或不然。嚴刑遠配之律。決無饒貨之理。爲先另飭該牧。使之知委於牛馬監。俾令着意擧職。何如。上曰。依爲之。出擧條命善曰。其一。論金萬鎰之世牧。不可遽罷。金商皓之加徵。未免爽實也。金永綬之言。有不可準信。故更令繡衣。詳探以聞矣。今此査啓。大段相左。金商皓論罪一款。置而勿問。所謂營裨李廷九受賂虛錄之罪。不可不嚴懲。令該曹査問稟處。金家箕裘之業。傳之幾世。遽議革罷。殊非賞功之義。此後牧官差出時。勿使其門長。自望以報。令本牧取其一門中可合人。各別擇差事。定式施行。何如。上曰。依爲之。出擧條命善曰。其一。論場內起耕。另加嚴飭。俾勿如前狼藉也。牧場之設。所以牧養馬群。若使耕作於其中。則場地日縮。馬群無牧養之所。此豈設置牧場之意乎。萬餘石所出之田。雖難一朝陳廢。繼自今更勿犯耕。隨現重究事。嚴立科條。各別申飾。何如。上曰。依爲之。出擧條上曰。牧場爲幾處乎。天衡曰。爲十三場矣。命善曰。其一。論駔儈入海。駿駒出陸。島無良牡。種不如古也。島民之生涯轉艱。陸商之往來益繁。驊騮則擧皆牽出。驄鬣則隨卽割取。近來馬種之孱劣。馬群之蕭條。良由於此。私馬買賣之弊。雖不可一切嚴禁。凡係爲害於馬政者。另加察飭。俾盡護養之方。佇收蕃息之效事。分付。何如。上曰。依爲之。出擧條命善曰。右參贊鄭民始。以兼帶之多。有不安之心。且管惠局劇務。有難摠察諸司。兼帶中司䆃提調。今姑許遞。何如。上曰。依爲之。出擧條上曰。右相入侍事。分付。顯道承命出。回奏曰。傳諭史官。先爲入來。大臣今將造朝云矣。樂性進伏。上曰。昨試庭。見卿次子。相貌甚好。且製呈亦早。心以爲嘉矣。樂性曰。伊日學儒輩。榮光。極矣。命善曰。重臣之子。不觀大科云。以世祿之家。豈可廢擧乎。使之觀科。宜矣。上曰。卿其勸令赴擧。可也。樂性曰。大科工夫。姑未成就。故不得應試。而此後工夫稍進。則何敢不赴乎。樂性曰。濟州御史朴天衡別單中。以濟州城內。去船所未滿十里。且是許多陸商之所都會處也。書信之往來。物貨之交通。職由於此。如貞喆翼雲等罪人。此皆攀緣京洛之類。不可置之於濟州。以臣愚見。貞喆翼雲。分配於大靜旌義等縣。似爲得宜。令該府稟處爲請矣。本州之爲許多商賈都會處。誠如御史所陳。則逆孼之如貞喆翼雲輩。締結陸商。交通京信。必有其弊。罪人貞喆。移配旌義縣。罪人翼雲。移配大靜縣。嚴飭各其配所官。另加檢束。以爲各別防守之地。何如。上曰。依爲之。出擧條樂性曰。濟州御史朴天衡別單中。以海南前前縣監李恒林。因其私憤。妄用法外之杖。遂使無辜之人。至於致命。一邑之人。無不稱冤。論其罪狀。合有重勘。令該府稟處爲請矣。人命何等至重。而恒林之因其私墳。濫杖殺人之狀。誠極痛駭。拿問定罪。何如。上曰。依爲之。出擧條衍祥曰。濟州御史朴天衡別單中。連山縣還穀正租逋欠九百五石。皮牟逋欠二百六十石。靈巖郡還穀正租逋欠六百三石。皮牟逋欠十八石。眞麥逋欠二十三石。而兩邑守令。道臣卽已狀聞勘罪。今無可論爲言。竝置之。海南縣還穀正租。初無逋欠。而穀品甚劣。石子不完。故改斛量。則欠縮爲八十二石。監色處分徵。而當該前縣監金敍九。一任奸吏。全不照檢之失。亦所難免云。令該府處之。何如。上曰。依爲之。出擧條好仁進伏。上曰。兵判除拜屬耳。故姑未見其能否矣。命善曰。姑無開政之事。故未見其善否。而必當善爲之矣。好仁曰。濟州御史朴天衡別單中。本道武科之曾經萬戶千別將等人。從略搜取。觀其身手。試以弓馬。以略干人開錄。而今番新榜中。亦抄其身手出衆。弓馬超等者。唱榜上來時。以爲試才調用事爲請矣。本州以海島重防。比他自別。固當加意。島中武士。若有武藝超異。果如繡啓。則使之一向沈屈。恐有欠於柔遠之道。一依御史所請。拔其尤而次次收用。今番武科。亦待其唱榜。以爲隨窠調用之地。何如。上曰。依爲之。必須次第調用。俾無無實之歎。至於新榜人待唱第上來時。卿及各營將臣。招見其身手才藝之如何。亦皆收用。可也。出擧條上曰。濟州人亦有許薦之規耶。昌運曰。皆爲末副薦矣。好仁曰。濟州御史朴天衡別單中。軍校之屢年任事勤勞特著者。別爲啓聞。或給展力等資。或給兼司僕內禁等帖。以爲激勸之地。故申飭各該邑鎭。擇其中仕多者。開錄于後。令該曹依例成給爲言矣。各道鄕將校仕滿五十朔者。以展力兼司僕寺等帖。俾作酬勞之資。自是前例。今此各人等。旣已準朔。依例帖文成給。何如。上曰。依爲之。出擧條好仁曰。濟州御史朴天衡別單中。本道榮顯之任。卽千摠別將明月萬戶八鎭助防將也。閑良則夤綠圖得。出身則得差無多。或至三四十年而空老。故探問物情。定其職窠。千摠二稟。別將一窠。助防將六窠。以出身差出。餘窠則分差閑良之積仕者。以爲疏通之道爲請矣。其所論列。果合物情。則宜有變通之道。依別單所請施行。而至於分窠當否。令本州成節目狀聞。何如。上曰。依爲之。出擧條上曰。本牧邊將。何其閑良之多差也。天衡曰。富民則納賂得差。貧民則雖出身。不得爲之。故然矣。好仁曰。濟州御史朴天衡別單中。公山雙樹山城軍器。疏虞莫甚。遺失破傷者。其數夥然。監司李崇祜。今方經紀修補爲言矣。軍器。自是陰雨之備。則遺失破傷。若是不少。當該中軍。所當摘發論罪。旣曰不知在於何年。則有難査出。今姑置之。道臣聞方修箿云。着意擧行之意。另加申飭。水原防營。靈光法聖鎭軍器。雖無大段破傷。亦有若干執頉云。趁卽修補之意。一體嚴飭。何如。上曰。依爲之。出擧條好仁曰。濟州御史朴天衡別單中。本州寺奴車已弘。前後三次拯活人命之數。合爲七十八名之多。若不各別論賞。則無以激勸島俗。請令該曹稟處矣。取考前例。則拯活十五名以上者。施以加資之典。今此車已弘。三次所拯。旣如是數多。所當依他例施賞。而旣是寺奴。則許其免賤。載在法典。車已弘依法典免賤。何如。上曰。依爲之。出擧條魯鎭曰。觀此濟州御史朴天衡別單。則以旌義縣幼學金精旭妻金氏。以十七歲女子。爲夫殉節。臨葬自經。大靜縣幼學姜應周妻金氏。亦以及笄之女。能知殉夫之義。從容自裁。其節可嘉。俱以旌閭爲請矣。地是王化之所遠曁。事亦絶島之所罕聞。況其舍生取義之節。不宜湮沒而無稱。其在激勵之道。合施旌閭之典。至於濟州記官李弼完。養百歲之母。能盡其誠。當國恤之時。自效陵役。論其實行。合施嘉奬。而生前旌閭。不可輕議。弼完卽以優老之典。得蒙加資之恩。假以僉樞之實銜。以聳一島之觀瞻。恐似得當。而事係恩典。臣曹不敢擅便。上栽。何如。上曰。旌義金氏大靜金氏旌閭事。事在島中。至今埋沒無稱。豈非欠事。其在激勵之道。宜加旌閭之典。依施。濟州記官李弼完事。纔已加資。僉樞實銜。令該曹單付啓下。聞弼完。年滿九十云云。敎旨今日內成送。給復一款。雖係疊賞。子姪收用。實合聳勸之政。本牧邊將。待窠卽爲差下後狀啓事。分付該牧使處。可也。出擧條魯鎭曰。卽見崇陵陵官所報。則本陵外案山養松處。今番風雪所折拔。至於近百株之多云。陵內小小風落之木。每令本陵取用於火臺。而若其外案相距隔遠之地。則不必盡屬本陵。何以區處乎。敢稟。上曰。令訓局取用。可也。出擧條善復曰。永祐園橋梁崩圮處。以爲取用。宜矣。上曰。可矣。有隣曰。濟州御史朴天衡書啓別單中。順天驛吏金鳳章事。李信英。旣以有嫌端於鳳章。揷鐵鎗於祖墳自服。則昌連之誣人坐配。自在落空。竝依繡啓內辭意。信英等。分付道臣。分首從嚴勘。昌連分付配所官。卽爲放釋。其時府使任觀周。旣有誤決之失。難免不職之罪。而係是朝官。移義禁府處之。何如。上曰。依爲之。李信英等。令道臣各別嚴處。可也。出擧條上曰。朴順陽事。誠可怪駭矣。樂性曰。果然矣。本事出於女色。渠亦自服。而所謂罪人。非眞個盜賊也。因其私憾。故爲捉囚。及其監營之推捉。又恐本事之綻露。謂以已入於輕囚放釋中云者。卽滅口之計也。民始曰。聞初以私嫌。至於施威。末乃以滅口之計。故爲放釋云矣。命善曰。其處事。極駭然矣。上曰。禁府都事李敏亨。意或了了矣。昨見供辭。多般曉論云云者。誠涉可怪。多士豈肯聽其曉論乎。科場之搜不及身。雖有禁令。至於搜篋之法。亦廢而不行。不可不一施飭罰矣。命善曰。其供辭果未瑩。當此法令漸弛之時。宜有懲勵之典矣。有隣曰。大嬪房結數偸食罪人。當於畢捧後發配矣。上曰。所罷宮房結數。公然拔去者。誠可痛駭矣。有隣曰。戶曹出稅。只三十八結。而其外餘結。該邑下吏。從中偸食矣。上曰。此近摘伏。不必査出。而旣已現發。則不可仍置。故昨以宮府一體之意。出付刑曹。使之勘處矣。民始曰。近來無論元帳付與宮結之出稅。外邑報來者。無端減數。以致元結之漸縮。此等處竝與守令而論勘。然後可杜後弊矣。有隣曰。濟州御史朴天衡書啓別單中。濟州前牧使金永綬。前判官黃鱗采。偏聽梁擎天之言。枉殺姜城事。有所論列矣。事係濫殺。宜有嚴勘。而永綬則以重罪安置。臺啓方張。今無可論。而鱗采則係是朝官。移義禁府處之。何如。上曰。依爲之。本事不但枉殺人命。所謂姜城。旣非奴隷。則在朝家伸理之政。不可無準律勘斷之擧。前牧使金永綬。令該府待用刑。拿來推問後稟處。可也。出擧條有隣曰。濟州御史朴天衡書啓別單中。以金堤郡殺獄罪人兪夢骨事。宜有審恤之典爲請矣。此獄。臣待罪湖藩時。亦嘗屢次按査。終不得肯綮。故常主原恕之論。今此繡啓論列。與臣所見。別無異同。其在欽恤之道。合施惟輕之典。而殺獄體重。臣不敢遽議矣。上曰。亞三堂之意。何如。參判金尙集。參議李東馨曰。臣等意見。亦與判堂無異矣。上曰。金堤兪夢骨。旣無爲賊之明案。滯囚受刑。已至累年。若有可恕之端。宜付從輕之科。卿等之意。亦皆以爲可貸一律。減死定配。可也。出擧條有隣曰。濟州御史朴天衡書啓別單中。井邑縣殺獄罪人奴順三事。以宜從惟輕之典爲請矣。此獄臣待罪湖藩時。以大明律三人共毆下手。重爲正犯之文。孟思曾朴奇特。以干犯疏釋。順三則以正犯囚推。而檢題別關。已示一段傅生之意。今此繡啓論列。旣甚的當。到今臣見。前後何異。而殺獄體重。臣不敢輕議矣。上曰。亞堂之意。何如。參判金尙集曰。最初下手於李成彬者。卽孟思曾朴奇特。而後肋傷處。亦未能的知其爲順三所打。則此獄正犯。恐不可直斷以順三。臣意則順三與孟朴兩漢。待用刑。令該道道臣。分首從嚴訊遠配。恐合惟輕之典矣。上曰。參議之意。何如。參議李東馨曰。臣亦別無異見矣。上曰。井邑奴順三事。卿之按道時決處。雖引三人共打下手。重者爲正犯之文。而亞堂意見。亦甚的確。至於本獄事。以此以彼。要之元犯。可屬生議。依亞堂議。罪人順三及孟思曾朴奇特等。令道臣分等考律。勘配刑推一款。依近例。令配所官。追後擧行之意。行會本道。可也。出擧條有隣曰。臣於本曹事。亦有仰達者。日昨因禁衛營草記。以太廟墻垣頹圮處攔入事。罪人田雨龍處。嚴加推覈。則招內以爲。年少迷劣之致。適見紙鳶之浮落於把子內。果於納手拾出之際。自致半身傾入之境。罪死無惜云矣。旣無當律。宜有傍照。而取考大明律。則踰越皇城者。罪關極律。擅入廟門者。律止杖百。從重則太重。從輕則太輕。何以爲之乎。上曰。以輕律勘放。可也。出擧條上曰。秋曹京兆。爲任不輕。予則以爲六曹中。最緊務矣。顧今所恃者。惟民心。而都民休戚。專係於是。刑判刑參。必皆善爲之。刑議則予曾未試。而卿等必益愓念擧職。無負至意也。命善曰。聖敎誠然矣。目今諸堂。必皆善爲之矣。上曰。右相想已入來。卽爲登對。可也。顯道承命出。偕入進伏。文淳進伏。上曰。卿之近日政注。何其瘡疣之多出也。文淳曰。初當銓地。做錯甚多。不勝惶悚矣。命善曰。吏參前後政注。殆如熟手。雖或有一二瘡疣。終當善爲之矣。上曰。丁可愼妻封爵事。使之付徱修入。屢次下敎。而終不修入。何也。文淳曰。卽承付標之敎。故只以空紙修納。致勤聖敎。尙不勝惶蹙矣。上曰。再昨夜以此事酬應。至于四更。未就寢矣。以政院事言之。禁府公事。三更始入啓。亦何故也。在學曰。臣其時在院。擧火後考閱文書。卽爲入啓矣。樂性曰。臣府則日暮前。已爲修納。似是中間遲滯矣。上曰。禁府文案。與他較重。此後則趁卽入啓。可也。文淳曰。濟州御史書啓。臣曹當覆奏。而判堂在外。不得擧行矣。上曰。亞堂旣行公。卽爲覆奏。可也。文淳曰。卽伏見濟州巡撫御史朴天衡別單。則以爲一島蘇瘼之道。莫過於另擇牧使。申飭該曹。以文武中。有名望聲績之人擇差。三邑守令。絶海殘邑。無異居謫。若無償勞之典。鮮有盡職之心。亦令該曹。待其報瓜。文官則遞付京職。武官則陞遷外任。以爲激揚之方爲言矣。本州異於陸邑。牧伯尤宜另擇。自臣曹依所請。隨窠擇擬。而至於三邑守令遞付陞遷事。事係官方定式。臣不敢擅便。下詢大臣稟處。何如。上曰。大臣之意。何如。領議政徐命善曰。守令。若無偉績殊勞。則陞遷遞付。有不可輕許。海島居官。非不辛苦。而永作陞遷遞付之窠。則其在愼官方之義。恐未知如何矣。右議政李徽之曰。領相所奏。誠然矣。旣無償功酬勞之事。而先定內遷陞品之式。恐非愼官方之道矣。上曰。無論陞遷與遞付。惟此銓曹差遣之如何。此後另加擇差。如以不能堪當之人。或有注擬。卿等隨現。當該銓官論罪。可也。出擧條文淳曰。卽伏見濟州巡撫御史朴天衡別單。則以本州前銜及新榜人。令該曹隨窠調用爲言矣。其在柔遠之道。固合收用。苟有沈屈之才。尤宜甄拔。毋論前銜與新榜。自臣曹觀其人而隨其窠。以爲次第檢擬之地。何如。上曰。已及於兵判擧條批旨。卿曹亦爲依此擧行。可也。出擧條上曰。判尹禁將。何不入來乎。命善曰。俱有實故。未能入來矣。上曰。右相所引。誠甚太過矣。日昨箚批。實出無隱之意。何必以此爲難安乎。徽之進前曰。近日聖體。若何。上曰。一樣矣。徽之曰。臣知識愚迷。觸事憒憒。日昨陳箚。出於憂憤。而辭未達意。批旨截嚴。臣不勝惶悚矣。第濟恭之罪。彰露無餘。若不嚴加懲治。以明義理。則世道之憂。容有極乎。臣之筵奏陳箚。只出於事君無隱之義矣。上曰。雖以卿之箚辭見之。旣曰道路之傳云。此何等重大之事。而以道路之所傳。驅人於惡逆之科乎。朝參時領相所奏。亦雖過中。此則不過與金文淳疏語相同。而尾及官職去就之失當而已。至若卿之所奏。論其事則惡逆也。勘其罪則極律也。必也的確無疑。然後始可發說。而卿之筵奏箚語。俱無可執之明案。不過道路之傳說。則以此䵝昧之事。置人於人鬼關頭。實有開棘之嫌。予爲之慨惜也。徽之曰。臣旣未得親聞。故不能質言。而此言之膾灸已久。人無不知。臣旣聞之後。不可過耳而止。故有所仰奏矣。上曰。過耳之言。不必注意而聽。故予於箚批。亦有云云矣。命善曰。右相箚中過耳之句。果未審察矣。此等之說。何可以過耳二字言之也。上曰。予之下敎。非以過耳二字。爲泛忽也。蓋以過耳之說。不可質言故也。凡臺閣論事。雖許風聞爽誤。而至若大臣奏達。事面自別。況其罪名。何等重大也。諺云明其爲賊。賊乃可服。卿若有所從聞之處。則何不明言也。徽之曰。臣果無所從聞之處。而朝參時適因領相所奏。臣亦傳聞之說仰達。只欲殿下洞知之耳。命善曰。設有所聞之處。大臣何可指告言根乎。右相之日前陳箚。辭未達意。而本心則出於國體矣。上曰。予非迫問言根也。右相旣無所從聞之處。則向日筵奏。豈不怪乎。大抵設有告變之急書。必也執贓。然後可以聲討。而此則旣無明案。初則曰出於其家人云。末乃曰道路所傳云。如此而何以服人心乎。重臣疏中。婦女奴僕之說。予則以爲無怪矣。當此末路囂囂之時。梁楚之謗。亦尙爲難。況以此等罪名。公然加之於人。人豈不難乎。予每以鎭安全保爲務。卿等亦體予意。可也。徽之曰。臣之所奏。實出無隱。而今承下敎。益不勝惶悚矣。上曰。今日下敎。出於無隱。卿亦勿爲介懷。可也。徽之曰。臣何敢介懷乎。顯模所懷曰。臣有區區所懷。敢此仰達矣。前後合辭中。諸賊之負犯。罔非必可誅之逆。不共戴之讎。三司沫血之討。今已幾年。而殿下當斷不斷。終靳允兪。至使諸賊。尙保首領。王綱以之不振。民彝以之愈晦。舊逆新逆。種下生種。至於蔡濟恭而極矣。濟恭賦性猾濫。持論悖逆。附麗凶徒。譸張陰謀。內託宦寺。外結師翰。腸肚相連。聲氣互應。必欲售危動國本之計。及夫徒黨就戮。窩窟已破。則又復與劇逆之國榮。綢繆謀議。合力成就。國榮所謂所秉之論極是者。何論。合力成就者。何事也。相臣之奏。憲臣之箚。義理嚴正。渠之貫盈之罪惡。彰著無餘。則渠當震慄縮伏。恭竢處分之不暇。而乃反肆然投呈一疏。盛氣咆哮。滿紙張皇。有若尋常對辨者然。誠亦一大變怪也。若此不已。則凶逆之徒。稱以自明。亦將接跡而起。古今天下。寧有是哉。伏望聖明。廓揮乾斷。明示典刑。以靖禍本焉。上曰。昨夜考見去秋所下傳敎。擬欲復申前令矣。爾又有言。實難例批。而至於下款云云。相臣數昨辭箚。今日筵奏。益知本事之無甚的確憑據之端矣。上曰。右相所奏。實無的確憑據之端矣。徽之曰。臣之日前所奏。果因傳說之膾灸。而亦豈有別般憑據之端乎。臣之斷斷若心。庶幾俯燭。而辭未達意。極爲惶悚矣。上曰。卿每以辭未達爲言。而今以未達意之辭。驅人罔測之科。則人豈不難乎。徽之曰。雖是塗聽道說之言。此人說之。彼人聽之。大小上下。無不知之。故臣不得不仰奏矣。上曰。此路一開。則凡有私憾者。皆將以無證之事。陷人惡逆之科。後弊所關。不可不念矣。今日下敎。洞悉予意。此後則須勿更言此事。可也。命備堂先退。命在學書傳敎曰。以大燮之罪犯。未及置辟。而幾至徑斃之境。則公憤所在。便宜梟首。實爲勵一島民俗之擧。而鞫囚之未亦承欵未結案。輕先以軍刑勘斷。不無後弊。差與朝家未施。追律於能賊之意。亦有間焉。以此以彼。不可不略施飭罰。以示朝廷本意。御史朴天衡。罷職。在學曰。武臣殿講處所。何處爲之乎。上曰。涵仁亭爲之。命退。承史以次退出。